**Pitanja zaprimljena na email ESF-Ministarstvo kulture po objavi Poziva na dostavu projektnih prijedloga „Kultura u centru – potpora razvoju javno-civilnog partnerstva u kulturi“, 3. dio**

|  |  |  |
| --- | --- | --- |
| **Br.** | **PITANJE** | **ODGOVOR** |
| 1 | Kao udruga tjelesnih invalida prijavili bismo se na natječaj, ali bismo obzirom na navedene ciljeve i djelatnosti u našem Statutu molili da nam potvrdite jesmo li prihvatljivi kao prijavitelji u ovom Pozivu. | Prihvatljivi prijavitelji u okviru ovog Poziva su one udruge koje u svom temeljnom aktu (statutu) imaju navedenu kulturnu odnosno umjetničku djelatnost.  |
| 2 | Prema pozivu na dostavu projektnih prijedloga nositelji, pa i partneri projekata, mogu biti javne ustanove kojima je osnivač lokalna ili regionalna uprava i samouprava što isključuje javne ustanove u kulturi kojima je osnivač Republika Hrvatska, odnosno osnivačka prava ima Ministarstvo kulture. Mogu li se znati razlozi? Zbog čega su nacionalni muzeji koji djeluju prvenstveno na lokalnoj razini i u zajednici u kojoj se nalaze diskriminirani? | Poziv Kultura u centru, uključujući ciljane skupine, prihvatljive aktivnosti te prihvatljive i partnere, osmišljen je uzimajući u obzir postojeće inicijative koje zagovaraju nastanak društveno-kulturnih centara, tako i probleme i potrebe različitih lokalnih sredina u RH. Iako postoje pojedine javne ustanove u kulturi kojima je osnivač RH, a koje prvenstveno djeluju na lokalnoj razini, proširivanje popisa prijavitelja/ partnera nije predviđeno s obzirom na specifičnost aktivnosti koje se financiraju u okviru ovog Poziva.Napominjemo da javne ustanove u kulturi kojima je osnivač Republika Hrvatska mogu surađivati na provedbi aktivnosti s prijaviteljima/ partnerima u okviru ovog Poziva, bez obzira na to što neće moći biti navedeni kao prijavitelji/ partneri u okviru projektnog prijedloga. |
| 3 | Budući da nam se, kao jedinici područne (regionalne) samouprave, javlja više organizacija, potencijalnih prijavitelja po predmetnom javnom pozivu, sa zamolbom da kao partneri sudjelujemo u projektu, molimo da nam hitno odgovorite možemo li se kao partneri pojaviti u više projekata koji se po Javnom pozivu prijavljuju od strane različitih subjekata. | Da. Sukladno točki 2.3 *Broj projektnih prijedloga po Prijavitelju* Uputa za prijavitelje, partneri mogu sudjelovati u više od jedne projektne prijave. |
| 4 | Mogu li se kroz projekt platiti troškovi smještaja i prijevoza za gostovanje zbora unutar provedbe edukacije i zajedničkog programa te razmjene iskustava? | Sukladno točki 4.1.1 *Prihvatljivi izdaci* Uputa za prijavitelje, putni troškovi sudionika projektnih aktivnosti te projektnog osoblja (troškovi prijevoza, smještaja, dnevnice) su prihvatljiv trošak u okviru ovog Poziva. Napominjemo da proračun projektnog prijedloga mora biti povezan s projektnim aktivnostima i s ciljevima projektnog prijedloga i Poziva te da projektni prijedlozi moraju uključivati sve elemente/ obavezne aktivnosti navedene u točki 3.3 *Prihvatljive aktivnosti* Uputa za prijavitelje, ovisno u okviru koje skupine aktivnosti se prijavljuje projektni prijedlog. |
| 5 | Ukoliko nositelj projekta (udruga) nema dostatne kapacitete, kao ni iskustvo u provedbi projekata, može li partner svojim kapacitetima jamčiti da partnerstvo može provesti prijavljeni projekt te osigurati održivost projekta? | U okviru kriterija dodjele 7. „Operativni kapaciteti prijavitelja i partnera“ (vidi točku 6.2 *Procjena kvalitete* Uputa za prijavitelje) ocjenjuju se zajednički upravljačko-administrativni, financijski i stručni kapaciteti prijavitelja i partnera. Stoga, partner može nadoknaditi pojedine nedostatke kapaciteta prijavitelja.Uz upravljačko-administrativne i financijske kapacitete (iskustvo provedbe projekata slične vrijednosti i izvora financiranja), ključni su i stručni kapaciteti prijavitelja i partnera (iskustvo provedbe projekata u područjima relevantnima za ovaj Poziv: sudioničko upravljanje, kultura i umjetnost). Napominjemo da prijavitelj pri obrazloženju odabira partnera mora navesti kako su partneri uključeni u projektne aktivnosti te kako takvo partnerstvo doprinosi ostvarenju ciljeva projekta i Poziva. Navedeni doprinos, kao i učinkovitost partnerstva, će se ocjenjivati u okviru kriterija 4.3 „Opseg, uloge, odgovornosti i učinkovitost partnerstva“, navedenog u točki 6.2 *Procjena kvalitete* Uputa za prijavitelje. |
| 6 | Može li udruga kao nositelj projekta za upravljanje projektom podugovoriti Lokalnu razvojnu agenciju kojoj je osnivač JLS, ako je i JLS partner u projektu? | Razvojna agencija čak i u slučaju ako se radi o pravnoj osobi kojoj je osnivač partner na projektu ne može biti angažirana za obavljanje poslova koji se odnose na upravljanje cjelokupnim projektom, već je to zadaća voditelja projekta. Voditelj projekta mora biti zaposlen kod prijavitelja ili partnera putem ugovora o radu. |
| 7 | Može li se u okviru projekta provesti zapošljavanje sukladno Zakonu o radu čl. 61 (zapošljavanje kod drugog poslodavca, do 8 sati tjedno, maksimalno do 180 sati godišnje)? | Svako zapošljavanje koje je nužno za provedbu projektnih aktivnosti i ispunjenje ciljeva projektnog prijedloga i Poziva te je usklađeno s odredbama relevantnog zakonodavstva i internim pravilnicima/ aktima koji reguliraju zapošljavanje pri instituciji prijavitelja/ partnera je prihvatljivo. |
| 8 | Centar za kulturu X je ustanova, kojoj je osnivač udruga. Ustanova je upisana u registar neprofitnih organizacija i ima dvije zaposlene osobe. Molim Vas odgovor jesmo li prihvatljivi prijavitelj na poziv Kultura u centru - potpora javno-civilnog partnerstva u kulturi. | Ne. U okviru ovog Poziva prihvatljivi su prijavitelji (u skupini aktivnosti B) te partneri (u skupini aktivnosti A) jedino one ustanove u kulturi kojima je osnivač jedinica lokalne ili područne (regionalne) samouprave.Napominjemo da su udruge prihvatljivi partneri te, ukoliko djeluju u području kulture i umjetnosti, prihvatljivi prijavitelji u okviru ovog Poziva. |
| 9 | U sklopu prijave na poziv Kultura u centru planiramo, između ostalih aktivnosti, adaptaciju kulturnog centra koji je trenutno zapušten i derutan, a kojeg bi po uređenju koristile brojne udruge i dionici iz kulturnog sektora. Na koji način dokazujemo opravdanost visine izdataka za navedenu adaptaciju? Je li izrada glavnog projekta adaptacije također prihvatljiv trošak? | Izrada glavnog projekta za provedbu radova adaptacije nije prihvatljiv trošak u okviru ovog Poziva.Predlažemo da se procjena troškova povezanih s adaptacijom izradi prije predaje projektnog prijedloga kako bi se mogli utvrditi realni troškovi za potrebe sastavljanja proračuna projektnog prijedloga. |
| 10 | Ukoliko se na natječaj prijavljuje savez udruga u partnerstvu s Gradom, a unutar saveza su provoditelji aktivnosti zaposlenici udruga članica saveza, da li je moguće ukalkulirati njihov udio u plaći ili plaćanje treba ići po drugoj osnovi? | U okviru proračuna projektnog prijedloga mogu se uvrstiti jedino udjeli u plaći zaposlenika/ca pravne osobe prijavitelja ili partnera koji su angažirani na provedbi projektnih aktivnosti. Zaposlenike drugih organizacija moguće je angažirati na provedbi projektnih aktivnosti temeljem ugovora o uslugama ili temeljem novog ugovora o radu na dio radnog vremena sukladno vrsti ugovora i opsegu angažmana kojeg osoba obavlja kod druge organizacije te u skladu s relevantnim zakonodavstvom i internim pravilnicima/ aktima koji reguliraju zapošljavanje pri instituciji prijavitelju/ partneru. |
| 11 | Prijavljuje li se ovaj projekt samo na A obrascu? | U okviru ovog Poziva projektni prijedlozi se prijavljuju jedino putem obrasca A koji je dostupan na sljedećoj poveznici: <https://esif-wf.mrrfeu.hr/>.Cjelovita prijava mora sadržavati sve popunjene prijavne obrasce i obavezne priloge navedene u točki 5.1 *Način podnošenja projektnog prijedloga* Uputa za prijavitelje. |
| 12 | Da li je obavezno priložiti logičku matricu projekta? | Ne. Logička matrica projekta nije dio obavezne natječajne dokumentacije. Svi prijavni obrasci i obavezni prilozi koje prijavitelj dostavlja prilikom podnošenja projektnog prijedloga na Poziv „Kultura u centru - potpora razvoju javno-civilnog partnerstva u kulturi“ navedeni su u točki 5.1 *Način podnošenja projektnog prijedloga* Uputa za prijavitelje. |
| 13 | Kod adaptacije, mora se voditi računa da je svrha adaptacije povezana sa aktivnostima projekta. Treba li adaptacija biti povezana direktno s aktivnostima koje se provode u projektu (npr. prostor za sastanke/ programe) ili može biti povezana sa ciljem projekta (npr. nešto što nemamo, a u budućnosti bi unaprijedilo upravljanje prostorom)? | Sukladno točki 4.1.1 *Prihvatljivi izdaci* Uputa za prijavitelje, u okviru ovog Poziva prihvatljivi su troškovi radova u svrhu adaptacije prostora društveno-kulturnih centara u kojima se provode projektne aktivnosti, odnosno javne infrastrukture na koju se odnosi izrada modela sudioničkog upravljanja/u kojoj se implementira model sudioničkog upravljanja. Pri ocjenjivanju opravdanosti proračuna projektnog prijedloga u okviru kriterija dodjele 4.4 „Usklađenost proračuna projektnog prijedloga s projektnim elementima te mjerljivim ishodima i ciljevima“ (vidi točku 6.2 *Procjena kvalitete* Uputa za prijavitelje) procjenjuje se usklađenost stavki proračuna, i s projektnim aktivnostima, i s ciljevima projektnog prijedloga. Ukoliko prijavitelj u projektnom prijedlogu temeljito i jasno obrazloži opravdanost troškova adaptacije, odnosno navede njihovu povezanost s ciljevima projektnog prijedloga kao garanciju održivosti projektnih aktivnosti i ciljeva projekta, ti se troškovi mogu ocijeniti nužnima i prihvatljivima za financiranje u okviru ovog Poziva.Napominjemo da u okviru faze procjene kvalitete nadležno tijelo (Nacionalna zaklada za razvoj civilnoga društva) u suradnji s prijaviteljem ispravlja predloženi proračun, uklanjajući neprihvatljive izdatke, što uključuje izdatke koji nisu opravdani i/ili jasno povezani s projektnim aktivnostima i ciljevima projektnog prijedloga. |
| 14 | Može li organizacija civilnoga društva koja u skladu sa svojim statutom ima višegodišnje iskustvo (25 godina) djelovanja u području kulture mira i nenasilja biti prijavitelj programa? | Ne. Sukladno točki 2.1 *Prijavitelj i partneri* Uputa za prijavitelje, umjetničke organizacije te udruge i savezi udruga koji djeluju u području kulture i umjetnosti su organizacije civilnog društva koje su prihvatljivi prijavitelji u okviru ovog Poziva.Napominjemo da su udruge, bez obzira na područje djelovanja, prihvatljivi partneri u okviru obje skupine aktivnosti. |
| 15 | Je li kultura mira – kao kultura u socijalnoj funkciji, a prema smjernicama EU i opisana u posebnom cilju 1.1.7. Strateškog plana Ministarstva kulture 2016.-2018., prihvatljivo programsko područje za javno-civilno partnerstvo za poziv Kultura u centru? | Ne. Sukladno točki 3.3 *Prihvatljive aktivnosti* Uputa za prijavitelje, prihvatljive su one aktivnosti koje su povezane isključivo uz sudioničko upravljanje u kulturi te pripremu i provedbu kulturnih i umjetničkih projekata i programa i/ili edukacijskih projekata i programa u području umjetnosti i kulture.Kultura mira spada u područje demokratske kulture. Prema Klasifikaciji djelatnosti udruga (NN 4/15), područje demokratske političke kulture (koje uključuje djelatnosti promicanja nenasilja i izgradnje mira, prevencije nasilja te organiziranja i provedbe arbitražnih postupaka i postupaka mirenja) zasebno je u odnosu na područje kulture i umjetnosti.Način ostvarenja posebnog cilja 1.1 „Potpora umjetničkom stvaralaštvu, poduzetništvu i participaciji u kulturi“ navedenog pod točkom 1.1.7. *Kultura u socijalnoj funkciji* Strateškog plana Ministarstva kulture, ne odnosi se na demokratsku i političku kulturu (koja uključuje kulturu mira), već na programe/ projekte iz područja kulture i umjetnosti koji svojim sadržajem, načinom uključivanja sudionika ili načinom provođenja aktivnosti doprinose socijalnom uključivanju ranjivih skupina. Dodatno, poziv „Kultura u centru“ ne proizlazi iz navedene točke Strateškog plana, već iz točke 1.1.8. „Projekt razvoja društveno-kulturnih centara“., |
| 16 | Je li za skupinu A prihvatljivo sljedeće partnerstvo: nositelj projekta općina s manje od 10.000 stanovnika, a partneri grad s više od 10.000 stanovnika, savez udruga koje djeluju u području umjetnosti i kulture te dvije udruge iz čijih je statuta vidljivo da, među ostalim, djeluju i u području kulture i umjetnosti? | Da. Navedeno partnerstvo je privatljivo, sukladno odredbama točke 2.1.1 *Prihvatljivi prijavitelji i partneri za skupinu aktivnosti A* Uputa za prijavitelje. |
| 17 | Ukoliko je u projektnom prijedlogu u okviru skupine aktivnosti A nositelj općina do 10.000 stanovnika, a jedan od partnera u projektu grad s više od 10.000 stanovnika, je li moguće provesti adaptaciju centra kulture na postojećem nedovršenom centru kulture u gradu (partneru)? | Troškovi adaptacije prihvatljivi su pod uvjetom da se projektni prijedlog podnosi za skupinu aktivnosti A, da se odnose na prostor koji je u vlasništvu jedinice lokalne ili područne (regionalne) samouprave koja je prijavitelj ili partner na projektu, da se odnose na adaptaciju prostora društveno-kulturnih centara u kojima se provode projektne aktivnosti, odnosno javne infrastrukture na koju se odnosi izrada modela sudioničkog upravljanja/u kojoj se implementira model sudioničkog upravljanja te da su nužni su za ostvarenje ciljeva projekta i Poziva. Troškovi adaptacije, zajedno s troškovima nabave opreme za provedbu projektnih aktivnosti, mogu zajedno iznositi najviše 30 % vrijednosti projekta te moraju zadovoljavati i ostale uvjete naveden u točki 4.1.1 *Prihvatljivi izdaci* Uputa za prijavitelje.Napominjemo da projektno partnerstvo u navedenome primjeru (JLS s manje od 10 000 stanovnika je prijavitelj) mora nužno uključivati ili savez udruga ili 3 organizacije civilnog društva (udruge ili umjetničke organizacije). Savez udruga odnosno jedna od udruga mora djelovati u području kulture i umjetnosti.Također prijavitelj pri obrazloženju odabira partnera mora navesti kako su partneri uključeni u projektne aktivnosti te kako takvo partnerstvo doprinosi ostvarenju ciljeva projekta i Poziva. Navedeni doprinos, kao i učinkovitost partnerstva, će se ocjenjivati u okviru kriterija 4.3 „Opseg, uloge, odgovornosti i učinkovitost partnerstva“, navedenog u točki 6.2 Procjena kvalitete Uputa za prijavitelje. |
| 18 | Na radionici je rečeno da voditelj projekta mora biti zaposlen isključivo na ugovor o radu. Treba li voditelj projekta biti zaposlen isključivo kod prijavitelja ili može biti zaposlen kod partnera na projektu? | Voditelj projekta može biti zaposlen kod prijavitelja ili partnera. |
| 19 | Molim vas pojašnjenje točke 4.1.2. Neprihvatljivi troškovi, natuknica 7 - troškovi u vezi s pisanjem scenarija, razvojem, produkcijom, distribucijom i promicanjem audiovizualnih dijela. Naime, u okviru Elementa 1 aktivnosti medijske kampanje planirali smo snimiti kratki film koji bi promovirao sudjelovanje građana u lokalnoj kulturi te ukazivao na važnost lokalnih resursa i baštine u suvremenoj kulturnoj produkciji. Bi li nam takav trošak bio prihvatljiv? | Navedeni neprihvatljivi troškovi odnose se na aktivnosti iz članka 54. (programi potpore za audiovizualna dijela) Uredbe UREDBA KOMISIJE (EU) br. 651/2014 od 17. lipnja 2014. o ocjenjivanju određenih kategorija potpora spojivima s unutarnjim tržištem u primjeni članaka 107. i 108. Ugovora. To znači da u okviru ovog Poziva nije prihvatljivo financiranje audiovizualnih djela koja je moguće definirati kao kulturni proizvod, te su namijenjena široj distribuciji. |
| 20 | Sam grad X ima 8.567 stanovnika, dok s okolnim naseljima broji 11.633 stanovnika. Ukoliko bi se sve aktivnosti projekta odvijale u samom administrativnom središtu, ne i u naseljima, da li smo prihvatljiv nositelj projekta u grupi A? | Navedena jedinica lokalne samouprave nije prihvatljiv prijavitelj.Relevantni statistički podaci o broju stanovnika svih jedinica lokalne i područne (regionalne) samouprave u Hrvatskoj nalaze se na stranicama Državnog zavoda za statistiku: <https://www.dzs.hr/hrv/censuses/census2011/results/htm/H01_01_03/H01_01_03.html> |
| 21 | Spadaju li u sklopu ovog Poziva u prihvatljive troškove i savjetodavne usluge vanjskih stručnjaka vezanih za pomoć prijavitelju i partnerima projekta pri administraciji i upravljanju projektom, priprema i provođenje postupka javne nabave, izrada tehničkih specifikacija i sl.? U drugim natječajima, kao što je npr. bio slučaj sa Pozivom "Unaprjeđenje pismenosti – temelj cjeloživotnog učenja" (UP.03.2.2.03.), takav izdatak je bio izričito naveden kao prihvatljiv trošak. U predmetnom Pozivu "Kultura u centru" to nije slučaj, nego se pod stavkom 4.1.1. *Izravni troškovi osoblja* točka 2. jedino navode "naknade za vanjske usluge fizičkih osoba izravno vezane uz provedbu projektnih aktivnosti" pod uvjetom da u vrijednosti ne prelaze 200.000,00 kn bez PDV-a. S druge strane, nigdje pod stavkom 4.1.2 *Neprihvatljivi izdaci* se izričito ne navode troškovi za savjetodavne usluge vanjskih stručnjaka vezanih za pomoć pri administraciji i upravljanju projektom. | U okviru elementa „Upravljanje projektom i administracija“, osim neizravnih troškova, prihvatljivi su troškovi plaća osoba koje su izravno uključene u aktivnosti upravljanja projektom i administracije, a angažirane su temeljem ugovora o radu kod prijavitelja ili partnera.  |
| 22 | Mora li JLS kao jedan od partnera u projektu (skupina aktivnosti B), u ovom slučaju općina, prikazati i financijski izvještaj lokalne turističke zajednice kao povezanog društva? | Financijski izvještaj nije dio obavezne natječajne dokumentacije navedene u točki 5.1 *Način podnošenja projektnog prijedloga* Uputa za prijavitelje. U toj točki navedeni obavezni prilozi se dostavljaju za prijavitelja i sve partnere na projektnom prijedlogu.  |
| 23 | Spada li redovno financiranje jednog od partnera iz proračuna JLS i turističke zajednice pod de minimis potpore? Ukoliko je odgovor potvrdan, koji tečaj eura se primjenjuje za izračun ukupnog iznosa potpora? | Iako sredstva koja se dodjeljuju ovim Pozivom ne predstavljaju državne potpore/potpore male vrijednosti, kako je navedeno u točki 1.6. Uputa za prijavitelje, prijavitelj je dužan popuniti sve rubrike Prijavnog obrasca A.Davatelj potpore koji je donio odluku o dodjeli potpore male vrijednosti, dužan je (sukladno članku 6., stavku 1. Uredbe Komisije (EU) br. 1407/2013 оd 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore) pisanim putem obavijestiti primatelja potpore o iznosu potpore, kao i o tome da je riječ o de minimis potpori. Navedeni iznos potpore koju je primio prijavitelj/partner potrebno je navesti u rubrici „De minimis/državne potpore“ Prijavnog obrasca A. |
| 24 | Poznato je da ovaj Poziv predviđa stopu financiranja od 100% ukupnih prihvatljivih troškova. Međutim, ukoliko je planirani projekt već prije raspisivanja ovog natječaja dobio usmeno obećanje od strane jedne JLS za određeno sufinanciranje, je li moguće ta sredstva na neki način iskoristiti u sklopu ovog Poziva? Ukoliko je, kako to prikazati u troškovniku/ proračunu prijave? | U okviru ovog Poziva predviđeno je financiranje projekata u stopostotnom iznosu te projektni prijedlog odnosno sve projektne aktivnosti u potpunosti moraju biti financirane ovim Pozivom.  |
| 25 | Ako je u aktivnostima projekta zamišljeno da iz procesa u Elementu 2 nastane ideja projekta za Element 3 iz čega proizlazi očita nemogućnost detaljnijeg raspisivanja budžeta za provedbu projekta u Elementu 3, može li se u budžetu odrediti paušalni iznos koji će biti dodijeljen za provedbu projekta u Elementu 3? | Aktivnosti Elementa 2 u okviru skupine aktivnosti A, navedene u točki 3.3 *Prihvatljive aktivnosti* Uputa za prijavitelje, nemaju za cilj osmisliti kulturno-umjetnički program, već razviti i/ili uspostaviti model sudioničkog upravljanja.U projektnom prijedlogu moguće je za aktivnosti pripreme i razvoja kulturnih i umjetničkih programa predvidjeti detaljniju razradu u okviru same provedbe projekta (npr. za programe u čije će planiranje, pripremu, odnosno provedbu biti aktivno uključena lokalna zajednica). U tom slučaju, od prijavitelja se očekuje da detaljno razradi i obrazloži koncept razvoja planiranog programa (odnosno način na koji će program biti osmišljen i proveden). Konceptualna jasnoća navedenih aktivnosti ocjenjivat će se u okviru kriterija 4.1 „Logička povezanost i izvedivost projektnih elemenata i njihova usklađenost s mjerljivim ishodima i ciljevima projektnog prijedloga i Poziva“.U proračunu projektnog prijedloga nije preporučljivo navoditi paušalne svote, već predlažemo da prijavitelj razradi okvirni proračun po različitim stavkama (troškovi izvoditelja aktivnosti, troškovi koordinatora aktivnosti, troškovi materijala, troškovi opreme) uvidom u od strane prijavitelja/ partnera prethodno provedenih programa i projekata. Opravdanost i troškovna učinkovitost proračunskih stavaka ocjenjuje se u okviru kriterija 4.4 „Usklađenost proračuna projektnog prijedloga s projektnim elementima te mjerljivim ishodima i ciljevima“. Kriteriji dodjele navedeni su u točki 6.2 *Procjena kvalitete* Uputa za prijavitelje. |
| 26 | Može li prijavitelj, OCD, biti prijavljen u Gradu X, a da se prostor za odvijanje aktivnosti nalazi na području Grada Y? Grad Y bi bio i partner na projektu kao i kulturno-umjetničke organizacije sa sjedištem u Gradu Y te okolnim općinama/ gradovima. | U okviru ovog Poziva ne postoji ograničenje da prijavitelj i partner/i na projektnom prijedlogu moraju biti registrirani na području iste jedinice lokalne samouprave. Napominjemo da prijavitelj pri razradi svrhe i opravdanosti projektnog prijedloga te u opisu kapaciteta prijavitelja i partnera mora navesti i obrazložiti razloge zbog kojih je opravdano da je OCD koji je prijavitelj na projektu organizacija koja ne djeluje na istom geografskom području kao i jedinica lokalne samouprave i OCD-i koji su partneri na projektu, kako su prijavitelj i partneri uključeni u projektne aktivnosti te kako takvo partnerstvo doprinosi ostvarenju ciljeva projekta i Poziva. Navedeni doprinos, kao i učinkovitost partnerstva, će se ocjenjivati u okviru kriterija 4.3 „Opseg, uloge, odgovornosti i učinkovitost partnerstva“, navedenog u točki 6.2 *Procjena kvalitete* Uputa za prijavitelje. |
| 27 | Može li udruga koja u svom statutu ne navodi izričito da je udruga koja djeluje u kulturi i umjetnosti, već navodi da je udruga koja između ostalog promiče lokalnu kulturu i prirodnu baštinu biti prihvatljiv partner? | Da. Sukladno točki 2.1 *Prijavitelj i partneri* Uputa za prijavitelje, udruge, bez obzira na područje djelovanja, su prihvatljivi partneri u okviru ovog Poziva. |
| 28 | Da li je moguć angažman stranih stručnjaka koji bi provodili edukacije u sklopu projekta kao i studijski posjet van Hrvatske? | Da. Troškovi angažmana stranih stručnjaka (troškovi honorara, putni troškovi) te troškovi studijskog putovanja su prihvatljivi ukoliko su jasno povezani s projektnim aktivnostima i nužni za ostvarenje ciljeva projektnog prijedloga i Poziva. Ako projektni prijedlog uključuje takve troškove/aktivnosti, od prijavitelja se očekuje da obrazloži potrebu i opravdanost angažmana stranih stručnjaka i provedbe studijskog posjeta (npr. iz razloga što stručnjaci u navedenom području nisu dostupni u RH). |
| 29 | Može li zaposlenik JLS, u ovom slučaju partnera, biti angažiran ugovorom o djelu za administriranje na projektu zbog iskustva te osobe? | Ne. Sukladno Uputi o prihvatljivosti troškova plaća i troškova povezanih s radom u okviru Europskog socijalnog fonda u Republici Hrvatskoj 2014. – 2020., nije moguće da zaposlenik prijavitelja/partnera, koji svoju redovnu plaću prima temeljem ugovora o radu, istovremeno, temeljem ugovora o djelu ili autorskog ugovora, ostvaruje dodatni dohodak na osnovi rada na projektu.Moguće je, za osobu zaposlenu kod prijavitelja/ partnera temeljem ugovora o radu, napraviti preraspodjelu poslova te dodatkom ugovora o radu/ odlukom/ rješenjem, odrediti postotak radnog vremena koji će se odnositi na obavljanje poslova u vezi s projektom. |
| 30 | Partneri na projektu, uz jedinicu lokalne samouprave, bi bili udruge koje ne djeluju direktno u području kulture, ali su potrebni za provedbu aktivnosti projekta. Da li je to prihvatljivo? | Sukladno točki 2.1 *Prijavitelj i partneri* Uputa za prijavitelje, udruge su, bez obzira na područje djelovanja, prihvatljivi partneri u okviru ovog Poziva.Napominjemo da najmanje jedna organizacija civilno društva uključena u projektno partnerstvo mora djelovati u području kulture i umjetnosti te da organizacija civilnog koja je prijavitelj, mora djelovati u području kulture i umjetnosti. |
| 31 | Nositelj projekta je Grad X. Prostor u kojem bi se odvijao veći dio projektnih aktivnosti i koji bi bio predmetom manjih zahvata (obnova, opremanje) je u 100% vlasništvu Pučkog otvorenog učilišta. POU je u 100% vlasništvu Grada koji je osnivač Pučkog otvorenog učilišta. POU je partner u projektu. Da li je moguće ulaganje u navedeni prostor s obzirom na točku 4.1.1. UzP. | Ne. Troškovi adaptacije prihvatljivi su jedino ako je prostor u vlasništvu jedinice lokalne ili područne (regionalne) samouprave koja je prijavitelj ili partner na projektu, te ako se odnose na prostor društveno-kulturnih centara u kojima se provode projektne aktivnosti, odnosno na javnu infrastrukturu na koju se odnosi izrada modela sudioničkog upravljanja/u kojoj se implementira model sudioničkog upravljanja.. |
| 32 | Zanima nas da li i jedinice Mjesne samouprave (Područni uredi Gradske uprave) spadaju pod jedinice lokalne i područne (regionalne) samouprave, te da li oni na taj način mogu sudjelovati kao obvezni partneri na projektima iz skupine aktivnosti A? | Ne. Sukladno točki 2.1 *Prijavitelj i partneri* Uputa za prijavitelje, jedinice mjesne samouprave nisu prihvatljivi partneri u okviru ovog Poziva, već isključivo jedinice lokalne i područne (regionalne) samouprave. Sukladno točki 2.2 *Uvjeti prihvatljivosti prijavitelja/ partnera* Uputa za prijavitelje, izvor provjere prihvatljivosti za navedene pravne osobe je Popis županija, gradova i općina koji se vodi pri Ministarstvu uprave, na koji se ne upisuju jedinice mjesne samouprave. |